*"Servije" preusmerava ovamo. Za rimskog kralja, v. Servije Tulije; za rimskog pravnika iz 1. veka pne. v. Servije Sulpicije Ruf.*
Servije komentariše Vergilija, ilustracija iz 15. veka, Francuska.
Izdanje Vergilija sa Servijevim komentarom levo od Vergilijevog teksta, 16. vek.
**Servije** (latinski: , rođen oko 370. n.e.), punim imenom **Mauro** ili **Marije Servije Honorat** (*Maurus* ili *Marius Servius Honoratus*), bio je poznoantički rimski gramatičar i autor znamenitog komentara Vergilijevih dela, koji je sastavio na temelju danas izgubljenog komentara Elija Donata. Lik Servija kao još mladog čoveka pojavljuje se u Makrobijevom dijaloškom delu *Saturnove svečanosti*, koje se smešta u 383–384. godinu nove ere.

Komentari
---------

Glavno Servijevo delo jeste opširan komentar uz Vergilijeve *Pastirske pesme*, *Pesme o zemljoradnji* i *Eneidu*. Komentar je sačuvan u dve različite rukopisne tradicije. Prvu čini relativno kratak komentar, koji se u samim rukopisima pripisuje Serviju. Druga grupa rukopisa, od kojih svi potiču iz 10. i 11. veka, sadrži isti tekst, ali u okviru znatno poširenog komentara. Opširni dodaci jasno odskaču od stila izvornika; ni u jednom od ovih rukopisa ne spominje se Servijevo ime, a taj se komentar danas naziva "proširenim Servijem" *(Servius auctus)* ili, pak, "Danijelovim Servijem" *(Servius Danielis)*, po Pierreu Danielu, koji ga je prvi objavio 1600. godine. "Dodati materijal nesumnjivo je drevan i nije mnogo kasniji od vremena u kojem je živeo Servije, a velikim se delom zasniva na historijskoj i antikvarskoj književnosti koja je danas izgubljena. Autor tih dodataka ostaje nepoznat i možda je bio hrišćanin", premda teza o autorovoj pripadnosti hrišćanskoj religiji stoji na dosta nesigurnim temeljima, a svakako nije tačna, ako se zapravo radi Eliju Donatu, kako se često pretpostavlja. 

Premda u Servijevom komentaru nema nekog višeg stupnja razumevanja Vergilijevog pesništva i premda je komentar sačuvan u interpoliranom stanju, on ipak predstavlja izuzetno važno delo, budući da sadrži mnoge citate iz drugih antičkih dela koja su se u međuvremenu izgubila, te donosi obilje zanimljivih obaveštenja o manje jasnim elementima iz istorije, klasičnih starina, rimske religije i mitologije.

Druga dela
----------

Sačuvana su i druga Servijeva dela: beleške o gramatici Elija Donata *(Explanatio in Artem Donati)*, gde uz svoja objašnjenja navodi i gledišta drugih gramatičara, zatim traktat o metričkim završecima u stihu *(De finalibus)*, spis o različitim pesničkim metrima *(De centum metris)* te spis o Horacijevim metrima *(De metris Horatii)*; delo pod naslovom *Glose gramatičara Servija* *(Glossae Servii grammatici)* predstavljaju apokrifnu kompilaciju.

Literatura
----------

* Budimir, Milan; Flašar, Miron (1991). *Pregled rimske književnosti*. Beograd: Naučna knjiga.
* Davies, Percival Vaughan (1969). *Macrobius, The Saturnalia*. New York: Columbia University Press.
* Hornblower, Simon; Spawforth, Antony (2003). *The Oxford Classical Dictionary*. New York: Oxford University Press.
* Ramsay, William (1867), „Servius Maurus Honoratus",  Smith, William, *Dictionary of Greek and Roman Biography and Mythology*, Boston
* Vratović, Vladimir (1977), „Rimska književnost", *Povijest svjetske književnosti*, **2.**, Zagreb: Mladost, pp. 189–312

Vanjske veze
------------

* Komentar Vergilijeve *Eneide* na projektu Perseus.
* Komentar Vergilijevih *Pastirskih pesama* na projektu Perseus.
* Komentar Vergilijevih *Pesama o zemljoradnji* na projektu Perseus.
* *De Centum Metris* na Intratext.com.
* *De Centum Metris* na portalu "Forum Romanorum".
* *Servii grammatici qui feruntur in Vergilii carmina commentarii*, Georius Thilo, Hermannus Hagen (ed.), 3 voll. Lipsiae in aedibus B. G. Teubneri, 1881-1902: vol. 1, vol. 2, vol. 3 part 1, vol. 3 part 2.